钦定古今图书集成/明伦汇编/交谊典/第042卷 > 《答徐成之》前人
## 钦定古今图书集成/明伦汇编/交谊典/第042卷 > 《答徐成之》前人

汝华相见于逆旅，闻成之启居甚悉，然无因一面，徒
增悒怏。“吾乡学者几人，求其笃信好学如吾成之者
谁欤？求其喜闻过，忠告善道，如吾成之者谁欤？过而
莫吾告也，学而莫吾与也，非吾成之之思而谁思欤？
嗟吾成之幸自爱重，自人之失其所好，仁之难成也
久矣。向吾成之在乡党中，刻厉自立，众皆非笑，以为”
迂腐，成之不为少变。仆时虽稍知爱敬不从众非笑，
然尚未知成之之难得如此也。今知成之之难得，则
又不获朝夕相与，岂非大可憾欤！修己治人，本无二
道，政事虽剧，亦皆学问之地，谅吾成之，随在有得，然
何从一闻至论，以洗凡近之见乎？“爱莫为助”，近为成
之，思进学之功，微觉过苦。先儒所谓志道恳切，固是
诚意，然急迫求之，则反为私己，不可不察也。日用间
何莫非天理流行，但此心常存而不放，则义理自熟，
《孟子》所谓“勿忘勿助，深造自得”者矣。学问之功何可
缓，但恐著意把持振作，纵复有得，居之恐不能安耳。
成之之学，想亦正不如此。以仆所见，微觉其有近似
者，是以不敢不尽，亦以成之平日之乐闻，且欲以是
求教也。